**Dôvodová správa**

1. ***Všeobecná časť***

Návrh zákona, ktorým sa mení a dopĺňa zákon č. 241/1993 Z. z. o štátnych sviatkoch,
dňoch pracovného pokoja a pamätných dňoch v znení neskorších predpisov predkladajú
do Národnej rady Slovenskej republiky poslanci Národnej rady Slovenskej republiky za politickú stranu Kotlebovci – Ľudová strana Naše Slovensko – Marian Kotleba, Rastislav Schlosár,
Magdaléna Sulanová a Stanislav Mizík.

**Cieľom legislatívneho návrhu je zabezpečiť, aby sa v Slovenskej republike ako pamätný deň každoročne pripomínalo parlamentné schválenie okupačnej zmluvy so Spojenými štátmi americkými, t. j. schválenie tzv. Dohody o spolupráci v oblasti obrany medzi vládou
Slovenskej republiky a vládou Spojených štátov amerických, a to ako deň parlamentnej zrady Slovenska.**

Dňa 9. februára 2022 Národná rada Slovenskej republiky schválila hlasmi 79 poslancov z poslaneckých klubov [OBYČAJNÍ ĽUDIA a nezávislé osobnosti](https://www.nrsr.sk/web/Default.aspx?sid=poslanci/kluby/klub&ID=51), [Sloboda a Solidarita](https://www.nrsr.sk/web/Default.aspx?sid=poslanci/kluby/klub&ID=50),
[SME RODINA](https://www.nrsr.sk/web/Default.aspx?sid=poslanci/kluby/klub&ID=53) a tiež z radov nezaradených poslancov tzv. Dohodu o spolupráci v oblasti obrany medzi vládou Slovenskej republiky a vládou Spojených štátov amerických.

Táto dohoda obmedzuje suverenitu Slovenskej republiky, ohrozuje základné ľudské práva a slobody občanov SR a robí zo slovenských občanov (v porovnaní s americkými vojakmi)
občanov druhej kategórie. Umožňuje ozbrojeným silám cudzieho štátu, t. j. ozbrojeným silám Spojených štátov amerických prevádzkovať na našom území svoje vojenské základne,
voľne prekračovať hranice SR a voľne sa po našom území pohybovať. Dohoda taktiež umožňuje ozbrojeným silám Spojených štátov amerických dovážať na Slovensko zbrane hromadného ničenia, t. j. jadrové, chemické a biologické zbrane. Tieto fakty samé o sebe predstavujú hrozbu pre mier
a bezpečnosť Slovenskej republiky a jej obyvateľov a v extrémnom prípade môže byť Slovensko vplyvom tejto dohody zatiahnuté až do vojny.

Uvedené skutočnosti potvrdil, okrem mnohých odborníkov, aj sám generálny prokurátor SR Maroš Žilinka, ktorý v medzirezortnom pripomienkovom konaní vzniesol voči tejto dohode
35 zásadných pripomienok, označil túto dohodu za protiústavnú a odporučil ju v Národnej rade Slovenskej republiky neschváliť. Jeho rozsiahla odborná právna analýza, ktorú chcel predniesť v pléne NR SR, no nebolo mu to zo strany vládnej koalície umožnené, je zverejnená na webovej stránke GP SR: https://www.genpro.gov.sk/spravy-1267.html?id=2992

Vzhľadom na uvedené je oprávnené považovať a označovať tzv. Dohodu o spolupráci v oblasti obrany medzi vládou Slovenskej republiky a vládou Spojených štátov amerických
za okupačnú zmluvu a deň jej schválenie v Národnej rade Slovenskej republiky za deň parlamentnej zrady Slovenska. Preto navrhujeme, aby bol medzi pamätné dni Slovenskej republiky zaradený nový pamätný deň, ktorý sa bude každoročne pripomínať 9. februára pod názvom: **Deň parlamentnej zrady Slovenska schválením okupačnej zmluvy so Spojenými štátmi americkými**.

1. ***Osobitná časť***

**Čl. I**

K bodu 1

Medzi pamätné dni sa zaradí nový pamätný deň, ktorý sa bude pripomínať každoročne
9. februára s názvom: Deň parlamentnej zrady Slovenska schválením okupačnej zmluvy
so Spojenými štátmi americkými.

**Čl. II**

Navrhuje sa účinnosť zákona pätnástym dňom po jeho vyhlásení v Zbierke zákonov.